3. การประกอบธุรกิจของแต่ละสายธุรกิจ

1.  ธุรกิจสื่อวิทยุกระจายเสียง

  เนื่องจากปัจจุบันการแข่งขันของคลื่นวิทยุเป็นไปอย่างรุนแรงและต่อเนื่อง
  ไม่แต่เฉพาะจากผู้ประกอบการที่เป็นคู่แข่งในธุรกิจเดียวกัน
  แต่ยังมีผลกระทบจากวิถีชีวิตที่เปลี่ยนไปของสังคม เช่น การที่วัยรุ่นหันไปฟังเพลงจาก MP3
  หรือวิทยุอินเตอร์เน็ต เพราะฉะนั้นการทำคลื่นวิทยุให้เป็นที่รู้จัก แตกต่างโดดเด่น
  มีในสิ่งที่คู่แข่งไม่มี และสามารถขายโฆษณาได้นั้นจึงเป็นโจทย์สำคัญ คลื่น THE RADIO 99.5
  จึงมีรูปแบบรายการที่ต่างออกไปจากคลื่นเพลงสากลอื่นๆ บนหน้าปัดวิทยุ
  คือเน้นเพลงสากลร่วมสมัย (Contemporary Hits) ตั้งแต่ยุค 70 ถึงปัจจุบัน
  เพื่อรองรับกลุ่มผู้ฟังทุกระดับอายุ คลื่น THE RADIO 99.5
  ยังเป็นการรวมตัวของคนวิทยุมืออาชีพในวงการเพลงสากล นำทีมโดย คุณวิโรจน์ ควันธรรม
  คุณวาสนา วีระชาติพลีคุณมาโนช พุฒตาล คุณเดือนเพ็ญ สีหรัตน์ คุณพิทยากร ลีลาภัทร์ คุณเป็นเลิศ
  หทัยเฑียร ร่วมกับดีเจอีกหลายท่าน ที่จะมาบอกเล่าเรื่องราวที่น่าสนใจ เรื่องของเพลง
  สาระและทัศนคติที่ดีให้กับผู้ฟัง รวมถึงการสร้างสรรค์กิจกรรมทางดนตรีในรูปแบบใหม่
  เพื่อสร้างความสัมพันธ์กับผู้ฟังอย่างต่อเนื่อง

  ด้วยองค์ประกอบที่ลงตัวของคลื่น THE RADIO 99.5 ในรูปแบบการเปิดเพลง
  ผู้จัดรายการที่มีประสบการณ์ และการจัดกิจกรรมอย่างต่อเนื่อง
  โดยการเจาะกลุ่มเป้าหมายที่ชัดเจนและขยายฐานอายุให้กว้างขึ้น
  จึงเป็นจุดขายของคลื่นที่จะสร้างความมั่นใจให้กับบริษัทโฆษณาและเจ้าของสินค้า
  จึงนำมาซึ่งรายได้หลักของกลุ่มธุรกิจสื่อวิทยุกระจายเสียง คือการสนับสนุนโฆษณาจากบริษัทโฆษณา
  เจ้าของผลิตภัณฑ์และบริการต่าง ๆ

2.  ธุรกิจโทรทัศน์ระบบบอกรับสมาชิก

  ธุรกิจโทรทัศน์ระบบบอกรับสมาชิกของบริษัทฯ สามารถแบ่งออกได้เป็น 2 หน่วยงานย่อย คือ
  งานผลิตรายการเพื่อออกอากาศทาง ไลฟ์ทีวี และงานผลิตรายการแชนแนล (วี) ไทยแลนด์

1.  ไลฟ์ทีวี (LIVE TV)

  บริษัทฯเป็นผู้ผลิตและให้บริการรายการบันเทิงสำหรับโทรทัศน์ระบบบอกรับสมาชิกภายใต้ชื่อ
  ไลฟ์ทีวี
  โดยเป็นการจัดรูปแบบรายการสำเร็จให้แก่ผู้ประกอบการโทรทัศน์ระบบบอกรับสมาชิกทั่วประเทศ
  ทั้งในเขตกรุงเทพมหานครและต่างจังหวัด โดยบริษัทฯเป็นผู้ผลิตรายการสาระและบันเทิง
  ที่มีคุณภาพและมีลิขสิทธิ์ถูกต้อง มีรายการที่หลากหลายรูปแบบ
  เพื่อออกอากาศทางช่องรายการจำนวน 6 ช่องของไลฟ์ทีวี ด้วยระบบดิจิตอล ตลอด 24 ชั่วโมง
  ผ่านทางระบบดาวเทียม ให้คุณภาพของภาพที่ชัดเจนและเสียงที่คมชัด
  โดยมีการเข้ารหัสสัญญาณเพื่อเป็นการควบคุมการนำรายการไปใช้เป็นการป้องกันการละเมิดลิขสิทธิ์
  ทั้งนี้ ผู้ประกอบการโทรทัศน์ระบบบอกรับสมาชิกซึ่งทำสัญญาซื้อรายการจากบริษัทฯ
  จะสามารถรับรายการดังกล่าวและส่งออกอากาศไปยังผู้รับชมตามบ้านได้พร้อมกันทุกช่องทั่วประเทศ

  สำหรับสภาวการณ์แข่งขันในท้องตลาดนั้น บริษัทฯ ถือว่าเป็นผู้ผลิตรายใหญ่ โดยมีรายการทั้งหมด
  6 ช่อง ครอบคลุมรายการบันเทิงดังนี้

-   ช่องมูฟวี่วัน(MOVIE ONE CHANNEL) รายการภาพยนตร์ลิขสิทธิ์ถูกต้อง ชั้นนำจากทั่วทุกมุมโลก

-   ช่องมูฟวี่ทู (MOVIE TWO CHANNEL) รายการภาพยนตร์เอเชี่ยนลิขสิทธิ์ถูกต้อง

-   ช่องป๊อป (POP CHANNEL) รายการเพลงและสาระบันเทิงทั้งไทย และต่างประเทศ

-   ช่องไทยไชโย (THAI CHAIYO CHANNEL) รายการเพลงลูกทุ่ง หมอรำ ลิเก ตลก

-   ช่องอีดีเอ็น (EDN CHANNEL) รายการแนวสารคดีและการเรื่องราวหลากหลายบนโลก

-   ช่องวาไรตี้วัน (VARIETY ONE)
      รายการสาระบันเทิงในหลากหลายรูปแบบเพื่อคนทั้งครอบครัวผนวกเข้ากับการแสดงแบบแฟชั่นจากสถาบันแฟชั่นแนวหน้าจากต่างประเทศของช่อง
      FTV

  ขณะที่ผู้ประกอบการรายอื่นในลักษณะเดียวกัน (ยกเว้นทรู วิชั่น) มีจำนวนรายการเพียง 1-3
  ช่องปัจจุบัน มีผู้ประกอบการเคเบิลทีวีที่มีใบอนุญาตถูกต้องครอบคลุมทุกจังหวัดทั่วประเทศ ประมาณ
  230 ราย มีสถานีออกอากาศ 527 สถานี จากการสำรวจล่าสุดพบว่า
  มียอดคนดูผ่านเคเบิลทีวีในวันนี้ถึง 8,500,000 คนทั่วประเทศ
  โดยมีผู้ประกอบการเคเบิลทีวีทั้งในกรุงเทพและในภูมิภาคที่บอกรับสมาชิกไลฟ์ทีวีอยู่ทั้งสิ้น 421
  สถานี สามารถครอบคลุมได้ถึง 1,700,000 ครัวเรือน หรือคิดเป็นจำนวนผู้ชมประมาณ
  6,800,000 รายปัจจุบัน
  บริษัทโฆษณาและเจ้าของสินค้าหันมาสนใจโฆษณาผ่านการสนับสนุนรายการต่างๆ
  ทางเคเบิลทีวีเพิ่มมากขึ้น เนื่องจากสามารถเจาะกลุ่มเป้าหมายที่ชัดเจน ได้ผล
  และสามารถสร้างการจดจำต่อยี่ห้อสินค้าได้ตลอดรายการในราคาที่ต่ำกว่ามากเมื่อเทียบกับการลงโฆษณาผ่านช่องทางรายการในฟรีทีวี

  บริษัทฯมีรายได้จากธุรกิจนี้
  จากค่าสมาชิกบอกรับรายการที่เป็นผู้ประกอบการโทรทัศน์ระบบบอกรับสมาชิกและรายได้จากบริษัทโฆษณาและเจ้าของสินค้าผู้สนับสนุนรายการ

1.  แชนแนล (วี) ไทยแลนด์ (Channel [V] Thailand)

  นอกจากไลฟ์ทีวีแล้ว บริษัทฯยังได้ร่วมลงทุนกับบริษัทชั้นนำต่างประเทศ คือ บริษัท แชนแนล (วี)
  เนเธอร์แลนด์ นัมเบอร์ 1 บีวี จำกัด ในการบริหารและผลิตรายการสำหรับแชนแนล (วี )
  ไทยแลนด์ ซึ่งเป็นสถานีเพลงออกอากาศ 24 ชั่วโมง
  ติดอันดับหนึ่งในสิบรายการยอดนิยมอย่างต่อเนื่อง ออกอากาศผ่านทางเคเบิ้ลทีวียูบีซี
  มุ่งเน้นกลุ่มเป้าหมายวัยรุ่น นำเสนอเพลงทั้งจากต่างประเทศและเพลงไทย
  โดยมีอัตราส่วนการเปิดเพลงไทย 35% และเพลงสากล 65% เนื่องจากเป็นสถานีเพลงชั้นนำ
  จึงได้รับความร่วมมือเป็นอย่างดีจากค่ายเพลงต่างประเทศ และค่ายเพลงไทยต่าง ๆ
  ในการนำศิลปินมาร่วมรายการเพื่อโปรโมทช่อง
  รวมถึงส่งเสริมการจัดจำหน่ายของค่ายเพลงเองด้วย

  แชนแนล (วี) ไทยแลนด์ ออกอากาศผ่านทางเคเบิลทีวียูบีซี ครอบคลุมฐานสมาชิก 400,000
  ครัวเรือนโดยประสบความสำเร็จในการเป็นสถานีเพลงอันดับหนึ่ง
  พร้อมกิจกรรมที่เป็นที่ยอมรับดังนี้

-   การประกวดแชนแนล (วี) ไทยแลนด์มิวสิคอวอร์ด (Channel [V] Thailand’s Music
      Video Awards)

-   โครงการแชนแนล (วี) วีเจเซิร์ช (The Channel [V] VJ Search Project)

-   การจัดคอนเสิร์ตศิลปินชั้นนำจากต่างประเทศ เช่น วงดนตรีเกาหลียอดนิยม ดงบังชินกิ

-   วีเจแชนแนลวีเป็นที่ยอมรับในความสามารถ อาทิ วีเจพอลล่า วีเจจ๋า วีเจวุ้นเส้น
      วีเจพิตต้า ฯลฯ

  รายได้หลักของแชนแนลวีมาจากส่วนแบ่งรายได้ค่าสมาชิกจากยูบีซี
  นอกจากนี้ยังมีรายได้จากผู้สนับสนุนรายการ
  และรายได้จากกิจกรรมพิเศษที่แชนแนลวีเป็นผู้ดำเนินการ อาทิ การจัดคอนเสิร์ต เป็นต้น

1.  ธุรกิจสินค้าภาพยนตร์

  แบ่งเป็น 3 ประเภทหลัก คือ ภาพยนตร์ฉายในโรงภาพยนตร์
  ภาพยนตร์เพื่อความบันเทิงภายในบ้าน และ ภาพยนตร์เผยแพร่ทางโทรทัศน์ระบบบอกรับสมาชิก

1.  ภาพยนตร์ฉายในโรงภาพยนตร์

  บริษัทฯนำภาพยนตร์ต่างประเทศที่คาดว่าจะได้รับความนิยมออกฉายในโรงภาพยนตร์
  ซึ่งมีทั้งลักษณะดำเนินการเองโดยตรง
  และดำเนินการผ่านบริษัทพันธมิตรผู้มีสายสัมพันธ์อันดีกับเครือโรงภาพยนตร์ต่าง ๆ
  คู่แข่งขันในอุตสาหกรรมนี้คือ
  ผู้ประกอบการซึ่งเป็นเจ้าของลิขสิทธิ์ภาพยนตร์ต่างประเทศที่ได้รับสิทธิ์นำภาพยนตร์ออกฉายในโรงภาพยนตร์ได้
  และผู้ประกอบการสร้างสรรค์ภาพยนตร์ไทย
  ปัจจัยความสำเร็จของการนำภาพยนตร์ออกฉายมีหลายปัจจัย เช่น ความนิยมของผู้ชม
  ช่วงเวลาและจำนวนโรงภาพยนตร์ที่นำออกฉาย
  ซึ่งผู้ประกอบการต่างต้องประชาสัมพันธ์ภาพยนตร์ทางสื่อต่าง ๆ ทั้งสิ่งพิมพ์ วิทยุ โทรทัศน์
  และการออกฉายหนังตัวอย่างในโรงภาพยนตร์ก่อนการเข้าฉายจริงเพื่อสร้างกระแสความนิยม

  รายได้จากการนำภาพยนตร์เข้าฉายในโรงภาพยนตร์แบ่งเป็น 2 ลักษณะ คือ
  กรณีของโรงภาพยนตร์ในเขตกรุงเทพมหานคร
  บริษัทฯจะได้รับค่าตอบแทนเป็นส่วนแบ่งจากรายได้การจำหน่ายบัตรชมภาพยนตร์
  หากเป็นการออกฉายในเขตต่างจังหวัด
  บริษัทฯจะจำหน่ายฟิล์มภาพยนตร์ให้กับผู้ประกอบการโรงภาพยนตร์ต่างจังหวัดในราคาที่ตกลงระหว่างกัน
  หรือบางกรณีก็อาจแบ่งรายได้จากบัตรชมภาพยนตร์เช่นเดียวกับการฉายในเขตกรุงเทพมหานคร

2.  ภาพยนตร์เพื่อความบันเทิงในบ้าน (Home Entertainment)

  หมายความรวมทั้งสินค้าเพื่อการจำหน่ายและสินค้าสำหรับให้เช่า
  เนื่องจากมีผู้ประกอบธุรกิจนี้จำนวนมาก จึงมีการแข่งขันสูงเพื่อให้ได้มาซึ่งลิขสิทธิ์
  ส่งผลกระทบต่อราคาลิขสิทธิ์ภาพยนตร์ ทั้งนี้
  การได้มาซึ่งลิขสิทธิ์ภาพยนตร์ต่างประเทศของผู้ประกอบการในประเทศไทย แบ่งเป็น

-   ลิขสิทธิ์ภาพยนตร์ฮอลลีวู้ดในเครือเมเจอร์กรุ๊ปจากประเทศสหรัฐอเมริกา
      ซึ่งเป็นภาพยนตร์ต่างประเทศที่มีเงินลงทุนสูง ดารานำแสดงเป็นที่รู้จัก
      จะคัดเลือกผู้ประกอบการในประเทศไทยที่มีศักยภาพเพื่อนำลิขสิทธิ์ภาพยนตร์ไปผลิตเป็นสินค้าภาพยนตร์เพื่อเช่าหรือจำหน่าย

-   ลิขสิทธิ์ภาพยนตร์ต่างประเทศจากผู้สร้างสรรค์ผ่านเทศกาลภาพยนตร์ต่าง ๆ
      ซึ่งจะเป็นงานที่ที่ผู้สร้างสรรค์ ผู้ครอบครอง และผู้จัดจำหน่ายลิขสิทธิ์ทั่วโลกมารวมตัว
      เพื่อทำการซื้อขายลิขสิทธิ์ภาพยนตร์ทั้งในส่วนภาพยนตร์ที่ถ่ายทำเสร็จเรียบร้อยแล้ว
      และที่ยังเป็นโครงการจะถ่ายทำต่อไป ให้กับผู้สนใจทั่วไป

  บริษัทฯ เป็นผู้จัดหาลิขสิทธิ์ภาพยนตร์จากเทศกาลภาพยนตร์ต่าง ๆ กลยุทธ์การแข่งขันของบริษัทฯ
  คือ การพยายามสร้างความแปลกใหม่ในตัวสินค้า อาทิเช่น การออกแบบปกสินค้าให้สวยงาม
  สะดุดตาผู้บริโภค และมีความแตกต่างจากคู่แข่งขัน การจัดรวมสินค้าขายเป็นชุดในราคาถูก
  การจัดทีมขายเข้าประชาสัมพันธ์และแนะนำสินค้าให้กับร้านค้าและร้านเช่าโดยตรง
  รวมถึงการหาช่องทางการจำหน่ายใหม่ ๆ เป็นต้น

3.  ภาพยนตร์เผยแพร่ทางโทรทัศน์ระบบบอกรับสมาชิก

  เพื่อเป็นการใช้ประโยชน์สูงสุดจากทรัพยากรที่บริษัทฯมีอยู่ และเพิ่มช่องทางรายได้
  บริษัทฯจึงนำภาพยนตร์ที่ถือลิขสิทธิ์มาออกอากาศเผยแพร่ทางรายการของโทรทัศน์ระบบบอกรับสมาชิกที่บริษัทฯเป็นผู้ดำเนินการ

  4) ธุรกิจรับจ้างโฆษณา ทำป้ายโฆษณา และให้เช่าป้ายโฆษณา

  บริษัทฯให้บริการครบวงจรในเรื่องสื่อโฆษณาภายนอกที่อยู่อาศัย (Out of Home Media)
  ทั้งการจัดหา ออกแบบ จัดทำ และให้เช่าป้ายโฆษณา บริษัทฯมีป้ายโฆษณาขนาดใหญ่
  (Billboard) ครอบคลุมหลายพื้นที่ คือ บริเวณถนนพระราม 4 ถนนรัชดาภิเษก
  ถนนวิภาวดี-รังสิต ถนนเพชรบุรีตัดใหม่ ถนนจันทน์ ถนนบางนาตราด ถนนพระราม 9
  ถนนมอเตอร์เวย์ จำนวนรวม 18 ป้าย และยังมี ป้ายโฆษณาตู้ไฟ (Advertising Lightbox)
  รอบสวนลุมไนท์พลาซ่าจำนวน 19 จุด ซึ่งมีโฆษณาจองพื้นที่เต็มตลอดทั้งปี

  บริษัทฯมีสื่อโฆษณาบนตัวอาคารสำนักงาน (Building Wrap) จำนวน 2 อาคาร ได้แก่ อาคาร
  ซิโนบริต อาคารวอลล์สตรีททาวเวอร์ รวมถึงสัมปทานในการจัดทำตู้ดิจิตัลคีออส (Digital
  Kiosk) รวม 27 จุดบนสถานีรถไฟฟ้าบีทีเอส 12 สถานี